stanford-oval/wikipedia huggingface dataset:
מלגוז'טה מירגה-טס

| --- | --- |
אין תמונה חופשית
 לידה:  1978 (בת 46 בערך) זאקופנה, רפובליקת פולין 
 לאום:  פולנים, צוענים 
 מקום לימודים:  Zespół Szkół Plastycznych im. Antoniego Kenara w Zakopanem  אקדמיית יאן מטייקו לאמנות יפה 
 תקופת הפעילות:  מ-2004
 תחום יצירה:  אמנות חזותית, ציור, פיסול 
 יצירות ידועות:  פסל לזכר שואת הצוענים במלחמת העולם השנייה (2011)
 פרסים והוקרה:  Paszport Polityki (2020) 
 
Re-Enchanting the World (פרט)
Re-Enchanting the World (פרט)
מלגוז'טה מירגה-טס (בפולנית: Małgorzata Mirga-Tas, נולדה: 1978) היא אמנית בינלאומית, פסלת, ציירת, אקטיביסטית, פמיניסטית ומחנכת, ממוצא צועני-פולני, זוכת פרס האמנות הפולני Paszport Polityki.
ב-2022 ייצגה את פולין בביאנלה ה-59 של ונציה במסגרת התערוכה "חלב של חלומות".
ביוגרפיה

מירגה-טס נולדה ב-1978 בזאקופנה שבפולין. היא צוענייה במוצאה, בת שבט ברגיטקה. היא בוגרת האקדמיה לאמנויות בקרקוב 2004.
מירגה - טב התחילה את הקריירה האמנותית שלה כפסלת בקרטון. היא פיתחה שיטה ייחודית של שימוש בקרטון, דבק וחומרים שונים על מנת לפסל דמויות של חיות ובני אדם. בהמשך פיסלה דמויות של אנשים משעווה. לאחר מכן עברה לצייר בצבע על קרטון, ובהמשך בגועש על בדים. יצירותיה העכשיויות נוצרו בטכניקה מעורבת. עבודותיה מאופיינות בצבעוניות חזקה, היא משתמשת בחומרים שונים כגון בדים, פרוות, חרוזים, נוצות ואף קלפי משחק על מנת לתת נופך תלת־ממדי ליצירותיה. בעבודתה היא מושפעת מתנועת הרנסאנס של הארלם של שנות ה-1920–1930, וכן מאמנות אפריקאית צבעונית ומהאמן האפריקאי קרי ג'יימס מרשל. עבודותיה למרות צבעוניותן החזקה מתארות מציאות ריאליסטית מאד: אישה מעשנת סיגריה, משחק קלפים, תליית כביסה.
בעבודותיה המוקדמות היא תיארה את המעבר בשנות ה-60 של הצוענים מחיי נדודים לישיבת קבע בכפרים וערים. תערוכתה משנת 2021 "היציאה ממצרים" בגלריה ארסנל בביאליסטוק עסקה בחיי הצוענים במאה ה-17, חיי נדודים לפני ההתיישבות בישובי קבע במאה ה-20.
כאקטיביסטית חברתית עסקה, עוד כסטודנטית באוניברסיטה, בחינוך והשכלה לצוענים צעירים בפולין. ב-2007 הקימה יחד עם בוגומילה דלימטה (Bogumiła Delimata) וקשישטוף גיל (Krzysztof Gil) את תנועת האמנות הצוענית בפולין. בין השנים 2012–2016 יזמה כפר אמנים פתוח עבור אמניות ואמנים ממוצא צועני. ב-2017 הייתה מעורבת בהקמת ERIAC, מרכז לאמנות צוענית בברלין.
אחת העבודות המפורסמות שלה היא פסל משנת 2011 לזכר שואת הצוענים, שמוצב בבוז'נצ'ין דולני שבפולין.
תערוכות

הסדרה "היציאה ממצרים" (האמונה היא שהצוענים מוצאם ממצרים) המתארת את חיי הצוענים במאה ה-17 הוצגה ב-2021 בגלריה ארסנל בביאליסטוק. עוד הוצגו עבודותיה בביאנלה ה-11 בברלין (2020), במרכז לפיסול פולני באורנוסקו (2020), במוזיאון לאמנות מודרנית בוורשה (2020).
מירגה-טס נבחרה לייצג את פולין בביאנלה של ונציה בשנת 2022 והיא האמנית הצוענייה הראשונה שעשתה זאת.
הביתן הפולני בביאנלה בולט במיוחד והתערוכה של מירגה טס זכתה לכיסוי תקשורתי בינלאומי. היצירה מתכתבת עם חדר החודשים בארמון האיטלקי בפרארה: "פאלאציו סקיפאנויה" מהמאה ה-14. התערוכה מחולקת לשלושה רבדים והיא חוזרת בה לנושאים המוכרים שלה ולחומרים שהפכו למזוהים עימה, הכוללים שימוש נרחב בבדים שנתפרו על גבי בד הציור וכן שימוש בחומרים נוספים כגון קלפי משחק. הצבעוניות החזקה המאפיינת את עבודותיה בולטת מאד. בחלק העליון היא מתארת את חיי הנוודים של הצוענים במולדתה, משפחות הנודדות עם סוסים וחמורים, מקימות אוהלים עראיים וחיות בטבע, כולל סצנת לידה בטבע ומאהלים בעונות שונות של השנה. במרכז הוסיפה את 12 המזלות וליד כל מזל דמויות נשיות שונות, חלקן מודרניות עם נייד ביד וחלקן מייצגות את הדור הקודם של אומת הצוענים והמסורת שלו. בחלק התחתון היא מתארת את חיי הכפר, החל משנות ה-70: נשים תולות כביסה, נשים מבוגרות משחקות בקלפים, הלוויה של המת הנקבר בתוך ארון בניגוד למסורת הצוענית ועוד. מוטיב החיות: כלבים, תרנגולים וסוסים חוזר על עצמו בכל הרבדים ומלווה את הדמויות כחלק אינטגרלי מחיי היומיום שלהן.
ב-2023 הציגה תערוכת יחיד בגלריה הלאומית לאמנות זכנטה בוורשה, פולין. ובמקביל הציגה תערוכת יחיד נוספת מיוני עד ספטמבר במוזיאון בורק בברלין, גרמניה.
חיים אישיים

כיום מתגוררת בצ'ארנה גורה, פולין.
הערות שוליים

↑  Małgorzata Mirga-Tas, Secondary Archive (בפולנית)
↑  Małgorzata Mirga-Tas: Re-Enchating the World – Berliner Künstlerprogramm des DAAD, www.berliner-kuenstlerprogramm.de
↑  Thaddeus-Johns, Josie (2023-02-07). "The Roma Artist Sewing a New History for Her People". The New York Times (באנגלית אמריקאית). ISSN 0362-4331. נבדק ב-2023-07-23.
↑  Biography, Gosia Mirga-Tas, ‏2021-05-13 (ב־)
↑  Małgorzata Mirga-Tas, Culture.pl (באנגלית)
↑  Kościuczuk, Krzysztof (2021-04-07). "Małgorzata Mirga-Tas Reclaims Roma Identity". Frieze (באנגלית). No. 220. ISSN 0962-0672. נבדק ב-2022-04-25.
↑  Małgorzata Mirga-Tas. Berlin Biennale 2020, universes.art (באנגלית אמריקאית)
↑  Małgorzata Mirga-Tas to Represent Poland at Venice Biennale, www.artforum.com (באנגלית אמריקאית)
↑  Małgorzata Mirga-Tas Re-enchanting the World – the Polish Pavilion at the 59th Venice Biennale – Art Spiel (באנגלית אמריקאית)
↑  Małgorzata Mirga-Tas and Joanna Warsza on the Polish Pavilion in Venice, ocula.com, ‏2022-11-05 (באנגלית)
↑  Malgorzata Mirga-Tas Re-enchanting the World Venice Biennale, www.visit-venice-italy.com
↑  Candy Bedworth, Małgorzata Mirga-Tas: Romani Artist Re-Enchanting the Venice Biennale, DailyArt Magazine, ‏2022-08-09 (באנגלית אמריקאית)
| --- | --- |
בקרת זהויות :  PLWABN: 9810559497205606  GND: 1265023956  ISNI: 0000 0003 7054 4129  LCCN: no2022107274  NKC: js20231200344  SUDOC: 164973745  VIAF: 249834453   WorldCat (עם VIAF): 249834453 
פסל של מלגוז'טה מירגה-טס לזכר שואת הצוענים בפולין (2011)
מחולל חמצן

מחולל חמצן ביתי של פיליפס.
הנפשה של טכנולוגיית פי.אס.אי, (1) ו- (2) תהליך הספיגה וספיחה. 

I
כניסת אוויר דחוס

A
סְפִיחָה

O
יציאה של חמצן
D
שחרור

E
פְּלִיטָה
מחולל חמצן הוא מכשיר שמרכז את כמות החמצן מתוך תערובת גזים (בדרך כלל אוויר הסביבה). על ידי ברירה סלקטיבית של חנקן וסילוקו, ובכך מאפשר אספקת זרם גז המועשר בחמצן.
היסטוריה

מחוללי חמצן ביתיים הומצאו בתחילת שנות ה-70 של המאה ה-20 ותפוקת הייצור של מכשירים אלה גדלה לקראת סוף שנות ה-70. היצרנים הראשונים היו תאגיד יוניון קרביד ותאגיד בנדיקס. לפני עלייתם של מחוללי החמצן, טיפול בחמצן רפואי ביתי דרש שימוש בגלילי חמצן כבדים ומגושמים אליהם נדחס האוויר בלחץ גבוה או במערכות חמצן נוזליות, אשר דרשו לקרר את החמצן עד לטמפרטורה נמוכה מאוד (מינוס 183 מעלות צלזיוס. שתי השיטות הללו לאספקת חמצן דרשו ביקורים ביתיים של ספקים כדי לחדש את אספקת החמצן. בעקבות כך, מחוללי חמצן הפכו לאמצעי המועדף והנפוץ ביותר לאספקת חמצן ביתי. בעקבות הפופלוריות שצברו מחוללי החמצן הביתיים, גדל מספר היצרנים והוביל להוזלת המחירים בעקבות התחרות שהתפתחה.
כיצד פועלים מחוללי חמצן

כיום, מחוללי חמצן המשתמשים בטכנולוגיה של ספיחה של לחץ סווינג (PSA), שכיחים יותר בקרב היישומים השונים לטיפול בחמצן. במיוחד מאחר שאספקת חמצן נוזלי או חמצן בלחץ גבוה עלולים להיות מסוכנים מדי או פחות נוחים למטופל הביתי.
מחולל חמצן אוסף אוויר מהסביבה בעזרת מדחס ומסיר ממנו את חלקיקי החנקן. פעולה זו, של סינון החנקן מתוך תרכובת הגז, משאירה בסופה גז המועשר בחמצן לשימושם של אנשים הזקוקים לחמצן רפואי בגלל רמות חמצן נמוכות בדם.
יישומים > מחוללי חמצן ניידים

מאז תחילת המאה ה-21 נכנסו חברות רבות אל שוק מחוללי החמצן הניידים. בדרך כלל, מכשירים אלה מאפשרים זרימה רצופה של חמצן בתפוקה של אחד עד חמישה ליטרים לדקה. במחוללי החמצן הניידים קיים בדרך כלל וסת אלקטרוני המזהה שאיפה של המשתמש על מנת לספק חמצן רק בשעת הצורך. בנוסף, המשתמש יכול לשלוט בדרגות הזרימה של אספקת החמצן באופן ידני על פי החלטתו.
מחוללי חמצן ניידים מתחברים לשקע חשמלי לפעילות על בסיס מקור חשמל ישיר ומאפשרים הפעלה רצופה. בנוסף לכך, יתרונם הגדול של מחוללי החמצן הניידים על המחוללים הביתיים הוא יכולתם לעבוד על סוללת ליתיום-יון  המאפשרת הפעלה מחוץ לבית ובמהלך הפסקות חשמל. בדרך כלל ניתן לחבר מחוללי חמצן ניידים לשקע טעינה ברכב ובכך מתאפשרת טעינה בדרכים.
רשות התעופה הפדרלית (FAA) אישרה את השימוש במחוללי חמצן ניידים בחברות תעופה מסחריות.  עם זאת, על משתמשים במכשירים אלה לבדוק מראש אם המותג או הדגם המסוים מותרים בחברת תעופה מסוימת.
בדרך כלל, מחוללי חמצן אינם משמשים את החולים בזמן שהם ישנים. זאת מאחר שנצפו מקרים בהם המחולל לא זיהה מתי המשתמש שואף אוויר.
בטיחות

למחוללי החמצן קיים יתרון בכך שהם אינם מסוכנים כמו בלוני חמצן, העלולים להגדיל מאוד את קצב הבעירה של שרפה במקרה של דליפת הבלון.
בטיחות > יישומים חלופיים

באמצעות הסבה ניתן להשתמש במחוללי חמצן רפואיים למטרות חיתוך, ריתוך ועבודות ניפוח זכוכית.
ראו גם

טיפול בחמצן
הערות שוליים

↑  מדוקס, אוקטובר 14, 2019., מחולל חמצן - כל מה שרציתם לדעת ולא העזתם לשאול, באתר medox.co.il
↑  נשימה ורמת חמצן נמוכה בדם: המדריך המלא – גורמים וכיצד מחולל חמצן יכול לעזור גם לכם, באתר מדוקס, 4 פברואר 2020.
↑  "FAA Approved Portable Oxygen Concentrators". FAA. נבדק ב-2012-03-09.
↑  מדוקס, מחוללי חמצן מאושרים ע"י ה-FAA, באתר medox.co.il, ‏מרץ 10, 2020
מלך הלילה

| --- | --- |

מלך הלילה, מנהיג ההלכים הלבנים בגרסה הטלוויזיונית
 יוצרים:  ג'ורג' ר. ר. מרטין 
 גילום הדמות:  ריצ'רד ברייק, ולדימיר פודריק 
 מידע
 מקצוע:  מנהיג, מעלה באוב, סייף
 כוחות:  העלאה באוב, שליטה בקור ובקרח, אלמוות, חוזק-על 
 מקום פטירה:  ווינטרפל 
 דמויות קשורות
 אויבים:  דאינריז טארגאריין, בית סטארק, בראן סטארק, אריה סטארק, ג'ון שלג, תיאון גרייג'וי 
 
מלך הלילה (באנגלית: Night King) הוא דמות בדיונית של מנהיג ההלכים הלבנים בסדרת הטלוויזיה המצליחה "משחקי הכס". בעונות הראשונות דמותו לא הופיעה אך קיבלה תוקף בעונה הרביעית, ומהעונה השישית דמותו המאיימת היא ציר מרכזי בעלילה, הנבל הראשי והאיום הגדול ביותר על בני האדם בווסטרוז. עיניו כחולות, שערו לבן והוא חובש נזר קרח על ראשו.
מעשיו ומניעיו לא לגמרי ברורים, אך ברור שהוא יכול ליצור הלכים לבנים מבני אדם חיים ויכול להפוך בני אדם ויצורים אחרים לאל-מתים בתנועת יד. בעונה השביעית הוא הורג את ויסריון, אחד מהדרקונים של דאינריז, והופך אותו לצמיתו. הוא רוכב עליו והדרקון יורק אש כחולה, וכך הם מבקיעים את חומת הצפון.
בסדרת הספרים עליה בוססה הסדרה, ישנה דמות המכונה "מלך הלילה". הוא היה המפקד השלושה-עשר של משמר הלילה, ונודע לשמצה לאחר שנשא אישה מעבר לחומה עם עור חיוור ועיניים כחולות, שמגע ידה היה קר כקרח. על אף הדמיון המסוים בין מלך הלילה של הגרסה הטלוויזיונית ומלך הלילה בספרים, הדגיש מרטין שלא מדובר באותם בני האדם, שכן מלך הלילה הספרותי מת שנים ארוכות לפני התרחשות הסדרה.
בעונה 4 עד 5 דמותו של מלך הלילה גולמה על ידי רי'צרד ברייק (אנ'). החל מעונה 6, ולדימיר פורדיק (גר') מגלם את הדמות.
היסטוריה בדיונית

רוב הידוע על מלך הלילה מתבסס על חזיונות שרואה בראן כ"עורב בעל שלוש העיניים". ילדי היער הם אלו שיצרו את מלך הלילה אלפי שנים לפני האירועים המתוארים בסדרה, באמצעות כישוף שהופעל בנעיצת שבר זכוכית דרקון בחזהו. כשבראן שואל את ילדי היער מדוע עשו זאת, הם מסבירים לו שלולא יצרו את "האחרים" ובראשם מלך הלילה, הם היו מפסידים במלחמה נגד ראשוני האדם. לא ידוע דבר על מלך הלילה כשעוד היה אנושי.
בהמשך, בחיזיון נוסף, בראן מוצא את עצמו מביט בצבא המתים ובמלך הלילה. כאשר הוא מתקרב אליהם, מלך הלילה תופס אותו ומסמן אותו. בראן צורח בכאב ומתעורר. העורב בעל שלוש העיניים מבין את משמעות הדבר ואומר לבראן שעליהם לברוח מן המערה שלו, מפני שהקסם שהגן עליה מפני חדירת ההלכים התפוגג כשהמלך סימן את בראן. כעבור זמן קצר, מלך הלילה וצבא המתים תוקפים את המערה של העורב בעל שלוש העיניים. המלחמה בצבא המתים חסרת סיכוי; ילדי היער, העורב בעל שלוש העיניים, זאבו של בראן "קיץ" והודור נהרגים כולם בלחימה בהלכים ובאל-מתים.
חלק מההלכים הלבנים הם בניו של קראסטר, שהוקרבו למלך הלילה בהיותם תינוקות.
בעונה השמינית, בפרק 2 מספר בראן כי מטרתו של מלך הלילה הוא להרוג את העורב בעל שלוש העיניים מאחר שהוא הזיכרון של העולם, והוא כבר ניסה זאת לאורך ההיסטוריה מספר פעמים. בפרק 3, נהרג מלך הלילה בידי אריה סטארק (היא פוגעת בו בפגיון הפלדה הוולאריאנית אותו פגיון ששימש לניסיון ההתנקשות בבראן שיוחס כשייך לטיריון לאניסטר ושבעקבותיו פרצה המלחמה בין סטארק ולאניסטר) הוא מת ובעקבותיו ההלכים הלבנים שיצר וכל צבא המתים.
הערות שוליים

↑  Lauf, Jordan (27 באוגוסט 2017). "Game Of Thrones' Book Quotes About The Night King Prove The Show Is Cutting Its Own Path". winteriscoming.net. נבדק ב-7 בספטמבר 2017. {{cite web}}:  (עזרה)
מטבע בר-המרה

מטבע בר-המרה (באנגלית: Convertible currency) הוא מטבע שניתן לסחור בו באופן חופשי וללא כל הגבלות בשוקי המטבע בעולם.
המאפיינים של מטבע בר-המרה

למטבע בר-המרה המאפיינים הבאים:
אין כל מגבלות על קנייה ומכירה של המטבע לכל גוף בעולם.
אין כל מגבלות על הכנסה או הוצאה של המטבע מגבולות המדינה. ייתכנו חובת דיווח או הבטי מיסוי הנוגעים לתנועת כספים אל המדינה וממנה, אך הגבלות אלו יכולות לחול על אזרחי ותושבי המדינה, ולא על המטבע.
יש אפשרות לסחור במטבע בשוקי המטבעות הבינלאומיים.
יש אפשרות להמיר פיזית את המטבע בגופי חלפנות בכל העולם.
ניתן לבצע עסקאות בינלאומיות הנקובות במטבע בר-המרה.
ההכרה במטבע כמטבע בר-המרה, מתבצעת על ידי בנק CLS העולמי, בשיתוף פעולה עם הבנק המרכזי האחראי על המטבע. בנק זה משמש כמסלקה בינלאומית לעסקות המרה בין מטבעות.
מטבע בר-המרה נותן למדינה המנפיקה אותו, מעמד משופר בקרב משקיעים, ודירוג אשראי משופר.
מטבעות בני המרה בעולם

נכון לשנת 2020 קיימים שמונה עשר מטבעות בני המרה בעולם. אלו הם המטבעות של כל המדינות המפותחות, מלבד הדולר של טאיוואן, הקרונה של איסלנד, והקרונה של צ'כיה. בנוסף, המטבעות של שתי מדינות מתפתחות הם ברי-המרה: דרום אפריקה, ומקסיקו.
| מספר | מדינה | סמל | מטבע | הצטרפות |
| --- | --- | --- | --- | --- |
| 1 | האיחוד האירופי גוש האירו | EUR | אירו | ספטמבר 2002 |
| 2 | ארצות הברית ארצות הברית | USD | דולר אמריקני | ספטמבר 2002 |
| 3 | קנדה קנדה | CAD | דולר קנדי | ספטמבר 2002 |
| 4 | יפן יפן | JPY | ין יפני | ספטמבר 2002 |
| 5 | אוסטרליה אוסטרליה | AUD | דולר אוסטרלי | ספטמבר 2002 |
| 6 | הממלכה המאוחדת הממלכה המאוחדת | GBP | לירה שטרלינג | ספטמבר 2002 |
| 7 | שווייץ שווייץ, ליכטנשטיין ליכטנשטיין | CHF | פרנק שווייצרי | ספטמבר 2002 |
| 8 | דנמרק דנמרק | DKK | קרונה דנית | ספטמבר 2003 |
| 9 | נורווגיה נורווגיה | NOK | קרונה נורווגית | ספטמבר 2003 |
| 10 | שוודיה שוודיה | SEK | קרונה שוודית | ספטמבר 2003 |
| 11 | סינגפור סינגפור | SGD | דולר סינגפורי | ספטמבר 2003 |
| 12 | הונג קונג הונג קונג | HKD | דולר הונג קונגי | דצמבר 2004 |
| 13 | קוריאה הדרומית קוריאה הדרומית | KRW | וון דרום קוריאני | דצמבר 2004 |
| 14 | ניו זילנד ניו זילנד | NZD | דולר ניו זילנדי | דצמבר 2004 |
| 15 | דרום אפריקה דרום אפריקה | ZAR | ראנד דרום-אפריקאי | דצמבר 2004 |
| 16 | מקסיקו מקסיקו | MXN | פסו מקסיקני | מאי 2008 |
| 17 | ישראל ישראל | ILS | שקל ישראלי חדש | מאי 2008 |
| 18 | הונגריה הונגריה | HUF | פורינט הונגרי | נובמבר 2015 |
לפי דו"ח בנק BIS העולמי (הבנק להסדרי סליקה בינלאומיים) שפורסם בראשית ספטמבר 2010 (עמוד 15), רוב המטבעות בני ההמרה (להוציא שלושה: של דנמרק, של דרום אפריקה, ושל ישראל), הם גם מטבעות אשר היקף הסחר העולמי שבכל אחד מהם - היה (באפריל 2010) גדול מהיקף הסחר שבכל אחד משאר 165 המטבעות האחרים שבעולם.
מערכת CLS

מערכת CLS (ר"ת באנגלית: Continuous Linked Settlement) היא מערכת שהוקמה במהלך שנת 2002 על ידי הבנקים הגדולים בעולם, ומטרתה לשמש כמסלקה בינלאומית לעסקות החלפה בין מטבעות בני המרה. המערכת מאפשרת העברת כספים תוך ביצוע המרה, ודואגת לביצוע חיוב ותקבול במטבעות שונים בעת ובעונה אחת. ביצוע ההמרות מתבצע בזמן אמת, בניגוד למערכות הישנות בהן הפעולות מתבצעות בתום יום העסקים. החברות והקישור למערכת CLS דורש מהבנקים המרכזיים של המדינות המשתתפות, ליישם מערכת דומה במטבע המקומי, הנקראת מערכת RTGS (ר"ת באנגלית: Real Time Gross Settlement, ובעברית: מערכת זה"ב-זיכויים והעברות בזמן אמת).
ראו גם

מטבעות לאומיים
השקל כמטבע בר-המרה
חוק גרשאם
שער יציג
מטבע יציב

מטבע יציב (באנגלית: Stable Coin) הוא מטבע מבוזר שמחירו תוכנן להיות צמוד לשער חליפין קבוע של כסף פיאט, מתכת יקרה או כלי פיננסי אחר, לרוב דרך חברה או ארגון המגבים את המטבע המונפק ביחס אחד לאחד באמצעות הון או חוב שבבעלותם.
אחד היתרונות הבולטים במטבעות יציבים הוא שאינם מושפעים מהתנודתיות האופיינית לשוק הקריפטו מאחר שהנכסים המגבים אותם, כגון הדולר האמריקאי או מתכת הזהב, אינם קשורים באופן ישיר לנכסים הנרכשים בעזרתם, למשל הביטקוין או האתריום, ובכך מופחת הסיכון הכלכלי הכרוך במסחר בהם.
דפוס אופייני לשוק הקריפטו המתקיים כמעט בכל נפילות ועליות הערך הוא מנהגם של מרבית המטבעות המבוזרים לעקוב אחר תנועותיו של הביטקוין כחלילן מהמלין. מצב זה אינו מותיר ברירה רבה בידי הסוחרים בכדי להימנע מהפסדים למעט מכירת נכסיהם או מציאת מקלט בדמות מטבעות יציבים.
בהנחה שמטבעות אלו מנוהלים על ידי גוף המאופיין בכוונה טובה ומפעיל ברשותו מערכת או מנגנון לפדיון הנכס המגבה לפי דרישת הלקוח ובכל זמן ועת, הסיכוי שמחירם ייפול ממחירו של הנכס הפיזי מופחת.
מטבעות יציבים נתונים לאותם סיכונים ותנודות שוק האופייניים לנכסים המגבים אותם. מטבע המגובה על ידי נכס נפוץ או מבוזר הנמצא בבעלות הרבים יהנה מביטחון רב יותר מאשר מטבע המגובה על ידי נכס המאוחסן בכספת, לדוגמה, אשר סיכונים אפשריים לגניבתו עלולים להוביל לחוסר אמון בו ולירידה בערכו.
סוגי מטבעות יציבים > גיבוי באמצעות כסף פיאט ומתכות יקרות

מטבעות יציבים מסוג זה מגובים על ידי כסף פיאט או מתכות המוחזקים בידי צד שלישי. במתכונת זו האמון שניתן בבעל המשמורת בנכס המגובה משמעותי לשמירת ערכו של המטבע היציב. עלות שמירת היציבות של המטבעות שקולה לעלות הניהול של הרזרבה, ושוות ערך למחיר הנגבה מציות לפרוצדורות החוק ולכלל התקנות הנדרשות מטעם הרשויות הרגולטוריות.
סוגי מטבעות יציבים > גיבוי באמצעות מטבעות ונכסים מבוזרים

בשונה ממטבעות המגובים על ידי כסף פיאט אשר תהליך מתן ערבות הגיבוי שלהם מתרחש מחוץ לבלוקצ'יין, גיבוי באמצעות מטבעות או נכסים מבוזרים נעשה בצורה מבוזרת יותר בתחום הרשת ועל גבי חוזה חכם. במרבית המקרים נועלים הלקוחות או המשתמשים ערבות מסוימת בתוך המערכת בתמורה להלוואה, וערכו היציב של המטבע מובטח מעצם העובדה שאם מחירו יצנח יהיה זה יותר משתלם לחייב לפרוע את חובו. אמצעי הזהירות הנגדי שננקט על ידי החוזה הוא הנזלת הערבות שהתקבלה אם ערכה צונח יתר על המידה ומתקרב לערך ההלוואה שנמסרה.
היסטוריה

החלוץ בענף הוא המטבע היציב טתר, אשר ראה אור לראשונה ב-6 באוקטובר 2014 כשחברת טתר לימיטד השיקה את המטבעות הראשונים על גבי הבלוקצ'יין של ביטקוין. מאוחר יותר פוצל לשלושה מטבעות, טתר-דולר, טתר-אירו וטתר-ין. החברה ספגה האשמות רבות על כך שאין בבעלותה ערבויות מספקות לגיבוי מיליוני המטבעות שהיא ממשיכה להנפיק.
מאוחר יותר באותה שנה ארגון אוטונומי מבוזר בשם מייקרדאו המורכב ממחזיקי המטבע מייקר הנפיק את המטבע היציב דאי (Dai), המולווה ללקוחות כנגד משכונים בדמות מטבעות מבוזרים הנמסרים דרך מערכת אוטומטית של חוזים חכמים הבנויה על הבלוקצ'יין של אתריום.
חברת ג'מיני השיקה ב-10 בספטמבר 2018 מטבע יציב בשם דולר ג'מיני (Gemini United States Dollar) או בקיצור GUSD המגובה על ידי הדולר האמריקאי, לאחר שקיבלה אישור רגולטורי להנפקה מידי הרשות לשירותים פיננסים של מדינת ניו יורק. כעבור מספר ימים השיקה חברת קוינבייס בשותפות עם סירקל וביטמיין מטבע יציב משלה בשם מטבע דולר אמריקאי (United States Dollar Coin) או בקיצור USDC.
כעבור שנה הנפיקה חברת בינאנס מטבע יציב בשם דולר בינאנס (Binance United States Dollar) או בקיצור BUSD אשר קיבל אישור רגולטורי זהה לזה שקיבלה ג'מיני, יחד עם מטבע יציב של חברת פקסוס בשם פקס דולר (Pax Dollar) או USDP. באותו חודש הוציאה חברת פקסוס מטבע נוסף בשם פקס גולד (Pax Gold) או PAXG המגובה על ידי זהב.
הערות שוליים

↑  "Rise of Crypto Market’s Quiet Giants Has Big Market Implications", Bloomberg, Joanna Ossinger, March 19, 2021
↑  "Stable Coin Backed by Circle, Coinbase Draws Most Early Demand", Bloomberg, Olga Kharif, 29 October 2018.
↑  "Gold-Pegged vs. USD-Pegged Cryptocurrencies", Investopedia, Erika Rasure, Nathan Reiff, July 26, 2021
↑  "Tether (USDT): Cryptography as Digital Crisis Currency and US Dollar Replacement? – what is behind the token", IT Times, September 21, 2017; Archived From The Original On December 8, 2017.
↑  "Dollar-Backed Digital Currency Aims to Fix Bitcoin's Volatility Dilemma", The Wall Street Journal, Michael J. Casey, July 8, 2014; Archived From The Original On September 28, 2017
↑  "‘Without this bitcoin price would collapse’: Fears grow over tether ‘printing press’ as auditors part ways", News Com Au, Frank Chung, January 30, 2018
↑  "U.S. bitcoin ATM operator to add Dai stablecoin, launch remittance service", Reuters, Gertrude Chavez Dreyfuss, June 26, 2019
↑  "New York Department of Financial Services Approves Gemini & Paxos Stablecoins Pegged to US Dollar", Crowdfund Insider, Jd Alois, September 10, 2018
↑  "Circle Joins Ranks of Stable Crypto Coins With Dollar Token", Bloomberg, Olga Kharif, September 26, 2018.
↑  "Stable Coin Backed by Circle, Coinbase Draws Most Early Demand", Bloomberg, Olga Kharif, June 6, 2020.
↑  "Superintendent of financial services Linda A. Lacewell announces approval of first gold-backed virtual currency in New York state", Department Of Financial Services", September 5, 2019
↑  "Paxos Launches PAX Gold: Physical Gold on the Blockchain", Cision PR Newswire, Paxos, September 5, 2019.
↑  "Crypto or Gold? Paxos Offers Both With First Gold-Backed Token", Fortune, Jeff John Roberts, September 5, 2019.
מיתרידטס השישי, מלך פונטוס

מיתרידטס השישי (ביוונית: Μιθραδάτης) הידוע גם כדיוניסוס אופטור ("Eupator Dionysius")‏ (132 לפנה"ס – 63 לפנה"ס) היה שליט פונטוס בין השנים 111 לפנה"ס – 63 לפנה"ס. נחשב אחד מגדולי מלכי פונטוס והיה מאויביה המרים של הרפובליקה הרומית.
ילדות

מיתרידטס היה בנו של מיתרידטס החמישי מלך פונטוס. לאחר מות אביו בשנת 120 לפנה"ס החלו מאבקי ירושה בינו לבין אימו ואחיו הצעיר שבעטיים ברח מהמדינה. מאבקי הכוח הסתיימו כנראה בשנת 114 לפנה"ס. מיתרידטס תפס את המלוכה בכוח, כלא את אימו, הרג את אחיו ונישא לאחותו. בשנת 111 לפנה"ס פלש מיתרידטס לחצי האי קרים על פי בקשת ההתיישבויות היווניות שם, הביס את הסקיתים שאיימו על מושבות אלו, סיפח את סקיתיה, והוכתר כמלך ממלכת הבוספורוס (בוספרוס הקימרית).
המלחמות נגד רומא

המלך לא הסתפק בזאת. מספר שנים מאוחר יותר כבר כבש את ארמניה הקטנה, פונטוס המזרחית וקולכיס, ובמקביל לדרך הצבאית דאג גם לכרות ברית עם מלך ארמניה באמצעות הסכמי חיתון. מיתרידטס נהדף לראשונה בשנת 92 או 93 לפנה"ס על ידי סולה, כאשר ניסה לכבוש את קפדוקיה ופפלגוניה. סולה, אז נציב קיליקיה, קיבל הוראות לבלום השתלטות זו. הוא יצא בראש כוחות צבאיים רומיים דלים שהועמדו לרשותו ומספר כוחות עזר שגייס מבנות הברית של רומא באזור קפדוקיה. על אף חסרונו בכוח אדם, סולה ניצח בקלות את נציבו של מיתרידטס בקפדוקיה ואת כוחות העזר שנשלחו לשם על ידי מלך ארמניה.
מיתרידטס ויתר במהרה על כל טענה שהייתה לו כלפי השטח הקפדוקי שכבש וטען לניקיון כפיים בכל הסיפור. ניסיונו השני של מיתרידטס החל כשנה מאוחר יותר, תוך כדי שהוא ניצל את ההתקוממויות בחצי האי האפניני. הוא כבש את פפלגוניה ואת ביתיניה ושבה את מלכיהן, אך שוב נכנע ללחץ כבד של הרומאים, נסוג מהשטחים החדשים ושחרר את המלכים השבויים. מעט מאוחר יותר פלש שנית לביתיניה ובכך החל את מלחמת מיתרידטס הראשונה (89–85 לפנה"ס).
בשנת 87 לפנה"ס, כשהגיע סולה למזרח בהוראת הסנאט הרומי, השתלט כבר מיתרידטס, שכרת ברית עם אתונה, על רוב אסיה הקטנה ואיי הים האגאי ורק מספר ערים יווניות, בראשות רודוס, נשארו נאמנות לרומא וערכו מלחמת מגן נגד הכובש הפונטי. גם בדרום יוון נחל מיתרידטס הצלחות רבות עד שכוחותיו נעצרו בבויאוטיה על ידי הנציב הרומי במקום. סולה החל את מסע המלחמה שלו באפירוס. כוחותיו מנו 5 לגיונות, מספר רב של פרשים, וכוחות עזר שגייס מתסליה ובויאוטיה. מאפירוס עבר סולה לאטיקה דרך בויאוטיה, וצר על מעוזי הכוח של מיתרידטס ביוון, אתונה ופיראוס. בגלל חוסר חמור באוניות שלח סולה את סגנו, לוקלוס, לגייס צי בקפריסין, בעוד הוא פיצל את כוחותיו בין אתונה ופיראוס. סולה לא היסס לבזוז את אוצרות מקדשי היוונים בדלפי ואולימפיה ולכרות את חורשות אקדמיה והליקון הקדושות לצורכי מלחמתו. לאחר מצור ממושך נפלה אתונה בשנת 86 לפנה"ס לידיו של סולה ונבזזה על ידי חייליו. לאחר מכן ניצח את הצבא הפונטי במספר קרבות חשובים, והבריח את צבאו של מיתרידטס בחזרה לאסיה.
בקיץ 85 לפנה"ס, לאחר שסידר את ענייני רומא ביוון, וחבר אל הצי הרומי, חצה סולה את מצרי הדרדנלים ועבר לאסיה הקטנה. כשהגיע לשם מצא צבא רומי שני, שנשלח על ידי ממשלת הפופולרים החדשה, שהדיחה את סולה מתפקידו כמצביא המלחמה הפונטית. בניגוד לתקוותו של מיתרידטס, לא פרצו קרבות בין שני המצביאים הרומים שאיימו עליו. לנוכח היתרון הרומי הברור אילץ סולה את מיתרידטס לדון על תנאי כניעתו ועל שלום אפשרי ליד דרדנוס. המלך הפונטי נסוג מכל כיבושיו, שילם פיצויים לרומא, ומסר לה את צי המלחמה שלו.
בשנת 82 לפנה"ס פלש לוקיוס ליקיניוס מורנה, נציב הפרובינקיה אסיה, לפונטוס. הפלישה נחלה מפלה, והרומאים נסוגו בהוראת סולה. מאבק זה נקרא מלחמת מיתרידטס השנייה (83–81 לפנה"ס).
בשנת 74 לפנה"ס סיפחה רומא את ביתיניה לפרובינקיית אסיה. מיתרידטס ראה בסיפוח זה איום ישיר על ממלכתו, ופתח במלחמה חדשה נגד רומא, הידועה כמלחמת מיתרידטס השלישית. מיתרידטס הצליח להביס את נציב ביתיניה, להשמיד את הצי הרומי, ולהטיל מצור על קיסיקוס. אך בואו של המצביא הרומי לוקולוס לאסיה הקטנה שינה את מהלך המלחמה, וגרם לשבירת כוחו של צבא פונטוס. מיתרידטס ברח לארמניה, ממלכת חתנו. בשנת 69 לפנה"ס פלש לוקלוס גם לארמניה, והביס את מלכה, אולם מרידה שפרצה בצבאו מנעה ממנו לסיים את המלחמה, ומיתרידטס ניצל מרידה זו כדי לחזור לפונטוס.
בריחה ומוות

המצביא השאפתן פומפיוס מונה לנציב הפרובינקיה אסיה ופתח במלחמה כנגד פונטוס ב-66 לפנה"ס. פומפיוס הביס את מיתרידטס ליד המקום בו יסד פומפיוס אחר כך את המושבה ניקופוליס. מלך פונטוס המובס ברח לקרים, שם הקים צבא חדש בן 36,000 חיילים אותם אימן בשיטות הרומיות. בשנת 63 לפנה"ס פרץ נגדו מרד בהנהגת בנו, וכאשר כוחות המורדים סגרו על מבצרו האחרון, הוא התאבד בעזרתו של אחד משומריו.
עם מותו של מיתרידטס, גדול אויביה של הרפובליקה הרומית במזרח, נפתח לפני הרומאים האגן המזרחי של הים התיכון (כולל ארץ ישראל). התקדמותם של הרומאים מזרחה נעצרה מעתה והלאה רק על ידי האימפריה הפרתית.